In nomine sanctae et individuae Trinitatis. Noverint omnes filii catholicae ecclesiae praesentes et futuri quod Ilius de Sapogo prius, et postea Girinus filius ejus, tandemque filii ejus Ilius et Willelmus pro remedio animarum suarum donaverunt Domino Deo et beato Petro ad locum Cluniacum totam possessionem suam de Villareto sicut ad eos pertinebat cum redditibus suis, scilicet tam in terra culta quam inculta, quatenus libera et absoluta respondeat Cluniaco et Deo ibidem servientibus. Hoc autem donum postea calumniati sunt tres nepotes eorum, Poncius videlicet Villanus, Gaiferius et Paltanerius cum matre sua Florentia. Unde apud Carolocum cum camerario Cluniacensi Seguino placitum habentes, praesente Wichardo priore Marciniacensi et Girardo Viride de Villa nova et fratre Rollanno, Pontio etiam priore Carolocensi, tandem praedictum donum fideliter laudaverunt et per omnia firmaverunt Deo et beato Petro Cluniacensique coenobio, nihil inde jam deinceps retinentes vel sibi, vel posteris suis, sed totum in pace dimittentes cum praedicta matre sua, sicut a praedictis antecessoribus suis jam antea donatum fuerat fideliter. Quibus peractis, tres praedicti fratres sub eodem placito concorditer donaverunt Deo et sancto Petro, sine omni retentione et sine omni calumnia, cum praedicta matre sua, duos mansis juxtapositos in eodem territorio Carolocensi in manum jamdicti Seguini camerarii quorum alter vocatur mans de la Calce et alter de Antranno. Quod donum ut firmius in perpetuum maneant, fecerunt per manum atque laudamentum duorum fratrum seniorum de Rotenna, Teotardi scilicet Lugdunensis canonici et Dalmatii militis. Cujus doni testes sunt iidem duo Teotardus et Dalmacius, Bernardus de Cacchiaco, Girardus de Willum, Durannus Boerius, Girinus de Prissiniaco, Ilius de Marcennaco, Gaucerannus de Pineto, cum aliis multis. Hujus etiam doni laudationem atque confirmationem fecerunt postea tam mater Florentia quam omnes filii ejus apud Villaretum, in manum praedicti domni Seguini camerarii et Ludovici decani de Cavinnis et Pontii de Sancto Victore, videntibus et testantibus praedicto Dalmatio de Rotenna, Duranno Boerio, Girino de Prissiniaco, Hugone de Sancto Andrea. Hoc etiam in futuro certum habeatur quod hi duo mansi in vadimonium positi fuerant pro trecentis quinquaginta solidis Lugdunensis monetae, quae pecunia per manum jamdicti Seguini camerarii persoluta est, et insuper mula una pro hac eadem re uni de tribus fratribus, Pontio scilicet Villano, est data; illud etiam rogantibus tam filiis quam amicis concordatum est atque concessum ut mater eorum praedicta Florentia, si in vita sua habitum sanctae religionis apud Marciniacum recipere voluerit, cum omni benignitate ibi recipiatur; si tamen, juxta morem aliarum, de suo vestita fuerit, quod si (in) ipsa remanserit, donum tamen praedictum firmum manebit et inconcussum; quia igitur haec utraque donatio tam de Villareto quam de mansis ita fideliter diligenterque facta est et corroborata, si quis unquam improbus contra eam, quod absit, manum extendere praesumpserit, timeat districtum Dei judicium et poenas gehennae. Hujus autem ultimae donationis confirmatio peracta est anno Dominicae incarnationis millesimo centesimo quinto, indictione decima tertia, Pascali papa secundo ecclesiae Romanae praesidente, Philippo regnum Francorum tenente, Hugone archiepiscopo Lugdunensis ecclesiae, anno videlicet ordinationis domni Hugonis Cluniacensis abbatis quinquagesimo sexto in cujus manum hoc ipsum donum, sicut hic continetur, laudatum est et confirmatum apud Cluniacum a praedicto Pontio Villano, vice matris et aliorum duorum fratrum.